COMUNICAT DE PRESĂ

Activitate I.T.M. Gorj în anul 2017

Inspectorii de muncă din cadrul Inspectoratului de Muncă Gorj au efectuat, în anul 2017, un număr total de 2.290 de controale în domeniile relaţiilor de muncă şi al securităţii şi sănătăţii în muncă, amenzile totale aplicate însumând 1.859.500 de lei. În domeniul relaţiilor de muncă, controalele s-au axat în majoritate pe identificarea şi combaterea muncii la negru, fiind întreprinse în acest scop 1164 de verificări ale angajatorilor din judeţul Gorj, cinci dintre acestea având loc pe timp de noapte. În urma controalelor efectuate, au fost depistaţi 49 de angajatori care foloseau în activitate, fără forme legale de angajare, 78 de persoane, valoarea amenzilor aplicate ridicându-se la 820.000 de lei. Cel mai mare număr de persoane care munceau la negru în acelaşi loc, 12, a fost identificat în oraşul Rovinari la un angajator care prestează în sectorul construcţiilor.

I.T.M. Gorj a înregistrat în 2017, lunar, 30766 de poziții în Registrele de evidență a zilierilor depuse de către angajatorii la instituție și un număr de 174 de Contracte Colective de Muncă, la sfârșitul anului figurând ca fiind active 266 de Contracte Colective de Muncă. Tot în această perioadă, 102 angajatori și-au modificat anumite clauze din Contractul Colectiv de Muncă aplicabil domeniului lor de activitate prin acte adiționale de modificare.

406 petiții, cea mai mare parte reclamând aspecte referitoare la relațiile de muncă, au fost înregistrate la I.T.M. Gorj si rezolvate de către inspectorii de muncă. De altfel, 75.000 de persoane au fost verificate pe parcursul anului trecut, în REGES, registru general de evidență a salariaților.

În ceea ce priveşte respectarea legistaţiei în domeniul securităţii şi sănătăţii în muncă, în anul 2017, au fost supuşi controalelor 915 angajatori, în cadrul a 1042 de controale, şi s-au acordat 131 de amenzi în valoare de 467.500 de lei.

Pe parcursul anului trecut, în judeţul Gorj s-au înregistrat 60 de accidente de muncă, din care 59 cu incapacitate temporară de muncă şi unul mortal. Inspectorii de muncă au cercetat, de altfel, alte cinci accidente mortale care, în urma verificărilor, s-a dovedit că au avut loc din cauze patologice. Patru dintre acestea s-au înregistrat la un angajator din domeniul energetic, celălalt la o instituţie publică. Alte două incidente soldate cu moartea victimelor, înregistrate la ITM Dolj şi ITM Prahova, au fost cercetate de către ITM Gorj, acestea având loc în zona de competenţă a instituţiei. Peste 58 % dintre accidentele de muncă produse în 2017 s-au înregistrat la un angajator care prestează activitate în domeniul energetic (35 de cazuri).

Un obiectiv important pentru I.T.M. Gorj în anul 2017 l-a reprezentat şi prevenţia, motiv pentru care, începând cu luna octombrie, instituţia a desfăşurat o campanie proprie de informare a angajatorilor cu privire la legislaţia muncii. Inspectorii de muncă au fost prezenţi în toate comunele şi oraşele judeţului Gorj unde au discutat cu angajatorii despre prevederile legale aplicabile în domeniul relaţiilor de muncă şi despre schimbările legislative intervenite în timpul anului.

Începând cu data de 04.12.2017 şi pînă pe data de 31.03.2018, I.T.M. Gorj participă la o campanie naţională organizată de către Inspecţia Muncii, campanie ce vizează, în pricipal, informarea angajatorilor cu privire la modificarea salariului brut în contextul transferului contribuţiilor sociale obligatorii de la angajator la angajat şi transformarea muncii nedeclarate în muncă declarată.

În cadrul acestei campanii, I.T.M. Gorj a organizat cinci întâlniri în municipiile Târgu-Jiu şi Motru şi oraşele Turceni, Novaci şi Târgu-Cărbuneşti la care au participat 225 de persoane din partea angajatorilor, a organizaţiilor sindicale şi patronale şi reprezentanţi ai instituţiilor publice din localităţile amintite şi din zonele limitrofe ale acestora.

 Urmărind scopul profilactic al acţiunilor organizate de către instituţie, inspectorii de muncă au împărţit, începând cu luna octombrie 2017 şi până în prezent, pliante cu informaţii referitoare la legislaţia muncii la aproximativ 600 de angajatori din comune, 545 de angajatori din oraşe, iar alţi 126 au fost informaţi la sediul I.T.M. Gorj.

George Octavian Romanescu

Inspector Şef

Inspectoratul Teritorial de Muncă Gorj